text: Skorsten skaber vrede: Naboer frygter at få murbrokker i hovedet
  29 september 2016 kl. 16.47
  Murbrokker, der falder ned fra himlen, er blevet hverdag for beboerne på plejehjemmet Ceres Centret i Horsens.
  Plejecenteret er nabo til en gigantisk skorsten, der er en rest af det gamle Ceresbryggeri. Men skorstenen er ved at falde fra hinanden og trænger til at blive renoveret. En renovering er da også på tegnebrættet - men det bliver for beboernes penge.
  Lokalplanen i området betyder nemlig, at regningen på omkring 1,5 millioner kroner skal deles mellem kommunen og boligforeningen. Men beboerne på Ceres Centret synes, det er helt urimeligt, at de skal smide penge efter en skorsten, som de ikke har lyst til at beholde.
  Vita Jørgensen, beboer, Ceres Centret: "Den skal rages fuldstændig ned. Der er mange folk der snakker om det. De er så bange for at få en sten i hovedet, når de går forbi."
  - Jeg håber, at enden på det bliver, at den bliver fjernet i stedet for at blive renoveret for mange, mange, mange penge, som ikke er til gavn for nogen som helst. Jeg kan ikke se, hvem der har gavn af den, siger beboer på Ceres Centret, Bente Lundgreen, til TV SYD.
  Hun har boet på plejecentret i 12 år og har skorstenen lige udenfor vinduet.
  - Det er ikke noget kønt syn at se på. Det bliver værre og værre. Den går i stykker og der springer noget af den. Det springer ind på ruderne, så det giver et ordentlig spjæt.
  Horsens Kommune ser derimod skorstenen som et vartegn for byen, som det er vigtigt at bevare.
  Mogens Wase Hansen, ejendomscentret, Horsens Kommune: "Skorstenen er sikker nok. Der er ikke chance for, at den braser sammen eller lignende. Det er godt murværk, så den er sikker."
  - Skorstenen er sikker nok. Der er ikke chance for, at den braser sammen eller lignende. Det er godt murværk, så den er sikker. Vi regner med, at renoveringen vil koste omkring 1–1,5 millioner kroner. Ifølge vores planlægning så skal renoveringen påbegyndes i april-maj i 2017, forklarer Mogens Wase Hansen fra ejendomscentret i Horsens Kommune.
  Men beboerne på Ceres Centret mener ikke, at skorstenen er en bevaringsværdig, historisk bygning.
  - Nej, den skal bare ud. Den skal rages fuldstændig ned. Der er mange folk der snakker om det. De er så bange for at få en sten i hovedet, når de går forbi, siger beboer Vita Jørgensen.
  Hun og de øvrige beboere kommer samtidig med et løsningsforslag.
  - Jeg vil helst have at vi betaler et engangsbeløb, og så er vi ovre det pjat. Så kan vi hygge os igen, som vi plejer. De kan bruge det til en parkeringsplads. For dem mangler vi. Vi mangler rigtig mange parkeringspladser her, slutter Vita Jørgensen.
  